2007D0116 — FI — 30.10.2007 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION PÄÄTÖS, tehty 15 päivänä helmikuuta 2007, ”116”-alkuisen kansallisen numerointialueen varaamisesta yhdenmukaisten yhteiskunnallisten palvelujen yhdenmukaisille puhelinnumeroille (tiedoksiannettu numerolla K(2007) 249) (ETA:n kannalta merkityksellinen teksti) (2007/116/EY) (EYV L 049, 17.2.2007, p.30)

Muutettu:









▼B

KOMISSION PÄÄTÖS,

tehty 15 päivänä helmikuuta 2007,

”116”-alkuisen kansallisen numerointialueen varaamisesta yhdenmukaisten yhteiskunnallisten palvelujen yhdenmukaisille puhelinnumeroille

(tiedoksiannettu numerolla K(2007) 249)

(ETA:n kannalta merkityksellinen teksti)

(2007/116/EY)







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon sähköisten viestintäverkkojen ja -palvelujen yhteisestä sääntelyjärjestelmästä 7 päivänä maaliskuuta 2002 annetun Euroopan parlamentin ja neuvoston direktiivin 2002/21/EY (puitedirektiivi) ( 1 ) ja erityisesti sen 10 artiklan 4 kohdan, sekä katsoo seuraavaa: (1) On suotavaa, että jäsenvaltioiden kansalaiset, mukaan luettuina matkailijat ja vammaiset käyttäjät, voisivat saada yhteyden tiettyihin yhteiskunnallisiin palveluihin käyttämällä samoja tunnistettavia numeroita kaikissa jäsenvaltioissa. Tätä nykyä jäsenvaltioissa on käytössä erilaisten numerointi- ja puhelujärjestelmien kirjo; käytössä ei ole yhteistä numerointijärjestelmää, jossa samat puhelinnumerot varattaisiin tietyille palveluille yhteisön alueella. Tämän vuoksi tarvitaan yhteisön toimia. (2) On tarpeen yhdenmukaistaa numerointivaroja, jotta loppukäyttäjät voivat saada yhteyden näihin eri jäsenvaltioiden tarjoamiin palveluihin käyttäen samaa numeroa. ”Sama numero, sama palvelu” –periaatteella varmistetaan, että tiettyyn palveluun liittyy yhteisössä aina sama erityisnumero riippumatta siitä, missä jäsenvaltiossa palvelua tarjotaan. Tällä luodaan palvelulle yleiseurooppalainen luonne, josta Euroopan unionin kansalaiset hyötyvät tietäessään, että yhteen ja samaan numeroon soittamalla saa samantyyppistä palvelua eri jäsenvaltioissa. Tällä toimenpiteellä tuetaan yleiseurooppalaisten palvelujen kehittymistä. (3) Yhdenmukaisten numeroiden olisi oltava palvelujen yhteiskunnallisen merkityksen vuoksi maksuttomia, mutta tämä ei kuitenkaan tarkoittaisi sitä, että operaattoreilla olisi velvollisuus välittää puhelut 116-alkuisiin numeroihin omalla kustannuksellaan. Numeroiden maksuttomuus onkin olennainen osa parhaillaan toteutettavaa yhdenmukaistamista. (4) On tarpeen määritellä tarkat ehdot tarjottavien palvelujen luonteen valvomiseksi, jotta voidaan varmistaa, että yhdenmukaisia numeroita käytetään tämän päätöksen soveltamisalaan kuuluvien erityispalvelujen tarjoamiseen. (5) Saattaa olla tarpeen liittää yhdenmukaisen erityisnumeron käyttöoikeuteen erityisehtoja, kuten esimerkiksi että kyseisen palvelun olisi oltava käytettävissä ympäri vuorokauden viikon jokaisena päivänä. (6) Puitedirektiivissä säädetään, että kansallisten sääntelyviranomaisten on huolehdittava kansallisten numerointisuunnitelmien hallinnoinnista ja valvottava kansallisten numerointivarojen jakamista tietyille toiminnoille. Sähköisiä viestintäverkkoja ja -palveluja koskevista valtuutuksista (valtuutusdirektiivi) 7 päivänä maaliskuuta 2002 annetun Euroopan parlamentin ja neuvoston direktiivin 2002/20/EY ( 2 ) artiklojen 6 ja 10 mukaisesti on mahdollista vahvistaa ehtoja numeroiden käytölle ja soveltaa rangaistuksia, mikäli kyseisiä ehtoja ei noudateta. (7) Numerosarjalla 116 alkavien erityisnumeroiden luettelo olisi saatettava ajan tasalle säännöllisesti puitedirektiivin 22 artiklan 3 kohdassa säädettyä menettelyä noudattaen. Jäsenvaltioiden olisi tiedotettava näistä numeroista kaikki asianomaiset kohderyhmät tavoittavalla tavalla, esimerkiksi Internetin avulla. (8) Komissio harkitsee tämän päätöksen tarkistamista tai mukauttamista jäsenvaltioiden komissiolle toimittamista kertomuksista kerättyjen kokemusten perusteella arvioiden erityisesti sitä, kuinka tietty palvelu, jolle erityisnumero on varattu, on kehittynyt yleiseurooppalaiselta kannalta katsottuna. (9) Tässä päätöksessä säädetyt toimenpiteet ovat viestintäkomitean lausunnon mukaiset, sekä katsoo seuraavaa: ON TEHNYT TÄMÄN PÄÄTÖKSEN:







1 artikla

Kohde ja soveltamisala

Numerosarjalla 116 alkava numerointialue varataan kansallisissa numerointisuunnitelmissa yhdenmukaisten yhteiskunnallisten palvelujen yhdenmukaisille numeroille.

Tähän numerointialueeseen kuuluvat erityisnumerot ja niihin liittyvät palvelut luetellaan liitteessä.

2 artikla

Yhdenmukainen yhteiskunnallinen palvelu

Yhdenmukaisella yhteiskunnallisella palvelulla tarkoitetaan yleismääritelmän mukaisesti palvelua, johon yksityishenkilöt saavat yhteyden ilmaisnumeroon soittamalla, josta on mahdollisesti hyötyä muista maista käymässä oleville henkilöille ja jolla tyydytetään tietty yhteiskunnallinen tarve erityisesti kansalaisten tai tiettyjen väestöryhmien hyvinvoinnin ja turvallisuuden parantamiseksi tai vaikeuksiin joutuneiden kansalaisten auttamiseksi.

3 artikla

116-alkuisen numerointialueen erityisnumeroiden varaaminen

Jäsenvaltioiden on varmistettava, että:

a) liitteessä lueteltuja numeroita käytetään ainoastaan niihin palveluihin, joille numerot on varattu;

b) 116-alkuisen numerointisarjan numeroita, joita ei ole lueteltu listassa, ei käytetä;

c) numeroa 116112 ei anneta millekään palvelulle eikä käytetä minkään palvelun yhteydessä.

4 artikla

Yhdenmukaisten numeroiden käyttöoikeutta koskevat ehdot

Jäsenvaltioiden on sovellettava seuraavia yhdenmukaisten numeroiden käyttöoikeutta koskevia ehtoja yhdenmukaisten yhteiskunnallisten palvelujen tarjoamisessa:

a) palvelu tarjoaa tietoa tai apua, toimii kansalaisten raportointivälineenä tai se on minkä tahansa edellä mainitun toiminnon yhdistelmä;

b) palvelu on kaikkien kansalaisten käytettävissä eikä sen käyttämiseen vaadita ennalta rekisteröitymistä;

c) palvelun saatavuudella ei ole aikarajoja;

d) palvelusta ei peritä maksua tai vaadita maksusitoumusta palvelun käytön ennakkoedellytyksenä;

e) seuraavia toimintoja ei sallita puhelun aikana: mainonta, viihde, myynti ja markkinointi sekä puhelun hyödyntäminen myöhemmin kaupallisten palvelujen myynnissä.

Jäsenvaltioiden on lisäksi sovellettava liitteessä lueteltuja, yhdenmukaisten numeroiden käyttöoikeutta koskevia erityisehtoja.

5 artikla

Yhdenmukaisten numeroiden jakaminen

1. Jäsenvaltioiden on toteutettava kaikki tarvittavat toimenpiteet sen varmistamiseksi, että toimivaltainen kansallinen sääntelyviranomainen voi jakaa liitteessä lueteltuja numeroita 31 elokuuta 2007 alkaen.

2. Erityisnumeroiden ja niihin liittyvien yhdenmukaisten yhteiskunnallisten palvelujen mainitseminen luettelossa ei velvoita jäsenvaltioita huolehtimaan siitä, että kyseistä palvelua tarjotaan niiden alueella.

3. Kun numero on lisätty liitteen luetteloon, jäsenvaltioiden on tiedotettava kansallisella tasolla siitä, että kyseinen erityisnumero on käytettävissä siihen liittyvän yhdenmukaisen yhteiskunnallisen palvelun tarjoamiseksi ja että kyseisen erityisnumeron käyttöoikeutta on mahdollista hakea.

4. Jäsenvaltioiden on huolehdittava siitä, että kussakin jäsenvaltiossa ylläpidetään sen alueella käytössä olevien kaikkien yhdenmukaisten numeroiden ja niihin liittyvien yhdenmukaisten yhteiskunnallisten palvelujen rekisteriä. Rekisterin on oltava helposti yleisön saatavilla.

6 artikla

Seuranta

Jäsenvaltioiden on raportoitava komissiolle määräajoin liitteessä lueteltujen numeroiden tosiasiallisesta käytöstä niihin liittyvien palvelujen tarjoamisessa alueellaan.

7 artikla

Osoitus

Tämä päätös on osoitettu kaikille jäsenvaltioille.

▼M1









LIITE







Luettelo yhdenmukaisille yhteiskunnallisille palveluille varatuista erityisnumeroista Numero Palvelu, jolle numero on varattu Numeron käyttöoikeutta koskevat erityisehdot 116000 Palvelun nimi: Kadonneita lapsia koskeva vihjepuhelin Kuvaus: Palvelu ottaa vastaan puhelinilmoituksia kadonneista lapsista ja välittää tiedot edelleen poliisille, antaa neuvontaa ja tukea kadonneiden lasten huoltajille sekä auttaa katoamistapausten tutkinnassa. Palvelu on aina auki (joka päivä kellon ympäri maanlaajuisesti). 116111 Palvelun nimi: Lasten tukipuhelin Kuvaus: Palvelu auttaa huolenpidon ja suojelun tarpeessa olevia lapsia ja ohjaa heidät tarvittaessa organisaatioiden ja resurssien puoleen. Palvelu tarjoaa lapsille mahdollisuuden ilmaista huolensa, puhua heitä suoraan koskevista asioista ja saada hätätilanteessa yhteyden aikuiseen. Jos palvelu ei ole aina auki (joka päivä kellon ympäri maanlaajuisesti), palveluntarjoajan on varmistettava, että tiedot palvelun aukioloajoista ovat helposti kaikkien saatavissa ja että palveluun sen kiinnioloaikana soittavat saavat tietää lähimmän aukioloajan. 116123 Palvelun nimi: Henkisen tuen puhelin Kuvaus: Palvelu perustuu puhelinkeskusteluun toisen ihmisen kanssa ja ei-tuomitsevaan kuuntelemiseen. Palvelu tarjoaa henkistä tukea niille, jotka kärsivät yksinäisyydestä, kokevat psykologisen kriisin tai harkitsevat itsemurhaa. Jos palvelu ei ole aina auki (joka päivä kellon ympäri maanlaajuisesti), palveluntarjoajan on varmistettava, että tiedot palvelun aukioloajoista ovat helposti kaikkien saatavissa ja että palveluun sen kiinnioloaikana soittavat saavat tietää lähimmän aukioloajan.